# Lolotte Forssberg

Lolotte Forssberg, pe Fredrika Charlotte Forssberg (1766–1840) a oa un dimezell a enor svedat, deuet da vout kontez Stenbock. Kaoz vras a veze diwar he fenn en hec'h amzer rak kredet e ve[[ze e oa merc'h d'ar roue Adolf Fredrik (1710-1771). Ar briñsez Sofia Albertina Sveden a glaskas gouzout hiroc'h er bloavezhioù 1790 evit ma vije anavezet Lolotte evel merc'h d'he zad. N'eus prouenn splann ebet met gallus a-walc'h eo e vije bet ur verc'h vastard d'ar roue.

## Buhez

En-ofisiel e oa merc'h d'ur servijer e lez Sveden ha da Ulrica Elisabeth von Liewen (1747–1775), dimezell a enor el lez gant rouanez Sveden, Lovisa Ulrika, pried ar roue. Hervez ar vrud eo Adolf Fredrik, roue Sveden, an hini a oa tad dezhi.
Ar rouanez Lovisa Ulrika, priñsez a Brusia, ne rae van eus darempredoù he fried gant maouezed all keit ha ma choment divrud ha ma ne gemere ket ur serc'h ofisiel, hag ar roue just a-walc'h n'en doa hini ofisiel ebet. E 1771 e varvas ar roue Adolf Fredrik hag adverc'het e voe Lolotte gant Eric Forssberg ha Hedvig Charlotta D'Orchimont. Pa varvas ar rouanez trederannerez Lovisa Ulrika nav bloaz goude, e 1782, e fizias Lolotte en he merc'h Sofia Albertina, o c'houlenn diganti ober war he zro.
Ur plac'h plijus e oa Lolotte war a lavarer, ha setu perak, hervez a gonter, e oa ken brav an degemer graet dezhi en tiegezh roueel. Sofia Albertina Sveden a gare Lolotte, hag a voe he c'hompagnunez.

### Enklask

Un deiz, e miz Ebrel pe Vae 1795, e voe koan vras e ti Sofia Albertina. Kavet e voe ul lizher dizanv kaset d'ur vaouez dizanv ha kaoz ennañ eus ganedigezh ha bugaleaj Lolotte, a oa dimezell d'ar poent gant Sofia Albertina Hervez al lizher e oa bet ganet Lolotte goude seizh miz douget, merc'h e oa da Adolf Fredrik, nemet fiziet e oa bet en ur marc'hadour. Eus ar vamm ne oa ket kaoz nemeur, nemet hervez a gomprened e c'halle bezañ pe ar rouanez Lovisa Ulrika pe ur serc'h da Adolf Fredrik. E 1776, war ali dimezell a gambr ar rouanez Lovisa Erika, ur C'hallez anvet « Madame d’Ivry », e voe fiziet ar bugel e pried an itron c'hall a oa e penn lez ar rouanez, hag ar rouanez hec'h-unan a rae war he zro, tra ma oa bet lakaet he lezvamm da douiñ ne ziskuilhje netra Pelloc'h el lizher e oa ur flemmadenn ouzh Sofia Albertina dre ma n'he devoa ket kemeret Lolotte evel dimezell a enor, na dimezet anezhi d'un den a renk uhel, met digarezet e oa dre ma ne ouie ket marteze, hervez al lizher bepred, e oa c'hoar da Lolotte ; anat e oa e oa bet skrivet al lizher gant unan hag a ouie diouzh aferioù al lez, ha gwirheñvel e seblante bezañ danvez al lizher. Desavet e voe Lolotte e ti Lovisa Ulrika, hervez erbed Madame d’Ivry, ha Louisa Ulrika a oa pitilh ganti, evel pa vije bet merc'h dezhi ha gwelout a rae he lezvamm un amzer da zont kaer dezhi Lovisa Ulrika a reas d'he merc'h Sofia Albertina prometiñ gwareziñ Lolotte goude marv he mamm. Sofia Albertina hag he c'hoar-gaer Hedvig Elisabet Charlotta av Holstein-Gottorp a reas enklaskoù hag a eas da c'houlennata lezvamm Lolotte, ha honnezh a lavaras e oa gwir vamm ar plac'h, nemet iskis e voe kavet hec'h emzalc'h ganto o-div, ken e kredent n'eo ket ar wirionez a lavare ar vaouez. D'an 12 a viz Here 1795 e teuas ul lizher dizanv all da Sofia Albertina hogen gant skritur he mamm hag he siell ; gant al lizher e oa ur pakad ennañ ur c'holier perlez, un diamant hag ur poltredig eus Adolf Fredrik D'an 30 a viz Du e voe roet da c'houzout gant Sofia Albertina er gazetenn Dagligt Allehanda, dre c'herioù gwisket, edo o klask gouzout gant piv e oa bet skrivet al lizher. Sofia Albertina a grede start a-benn neuze e oa Lolotte he c'hoar ha diskuliañ an afer a reas d'ar dejant de facto, Gustaf Adolf Reuterholm, ha d'an tiegezh roueel.. E miz Genver 1799 e tisklêrias Sofia Albertina an istor da Vinistr ar Justis, ar c'hont Wachtmeister, a lavaras e krede an istor met ne c'halle ket Lolotte bezañ anavezet hep prouenn ebet. Kaoz a voe eus pegement e tenne Lolotte da Frederick Adolf ha da Liewen. Sofia Albertina a anzavas e krede e oa Liewen an hini a oa mamm da Lolotte nemet gwell he dije kavet derc'hel kemen-se e kuzh, ha souezhet e oa o welout an holl o c'houzout kement ha hi.

### Lignez

Lolotte a oa prometet d'ar c'hont Carl Edvard Gyldenstol, a dorras e bromesa e 1798, hag e miz Genver 1799 d'ar C'hont Gustaf Harald Stenbock, a oa e lez Sofia Albertina, hag en doa kemeret perzh en enklask. Sofia Albertina a reas war-dro aozañ un dimeziñ etre Lolotte hag ar c'hont Gustaf Harald Stenbock, kar d'ar rouanez Katarina Stenbock (1535–1621), un dra divoas ma ne oa nemet bugel ur servijourez. Diwezhatoc'h e voe kontet e oa bet ijinet istor an tad roue evit reiñ tu dezhi da zimeziñ d'ar c'hont. Ur bugel he doe Lolotte Forsberg goude he 30 vloaz. E 1854 e teuas-eñ da vout perc'henn kastell Sundby, chomet en e diegezh abaoe.

## Liammoù diavaez

* (en) Lignez Fredrika Charlotte "Lolotte" Forssberg

## Notennoù

* ↑ (sv) Cecilia af Klercker : Hedvig Elisabeth Charlottas dagbok VI 1797-1799 ("Deizlevrioù Hedvig Elizabeth Charlotte VI 1797-1799"), P.A. Norstedt & Söners förlag Stockholm, 1927, pp. 290–291
* ↑ Cecilia af Klercker, Hedvig Elisabeth Charlottas dagbok V 1795-1796, P.A. Norstedt & Söners förlag Stockholm, 1923, p. 46.
* ↑ Cecilia af Klercker1927, p. 47.
* ↑ Cecilia af Klercker 1923, p. 48.
* ↑ Cecilia af Klercker 1923, p. 49.
* ↑ Cecilia af Klercker 1923, pp. 66-67.
* ↑ Cecilia af Klercker 1923, pp. 106–108.
* ↑ Cecilia af Klercker 1923, p. 109.
* ↑ Cecilia af Klercker 1923, p. 117.
* ↑ Cecilia af Klercker 1923, p. 304.
* ↑ Cecilia af Klercker 1923, p. 307.
* ↑ Cecilia af Klercker 1927, p. 237.
* ↑ Cecilia af Klercker 1927, pp. 290-292.
* ↑ Cecilia af Klercker 1927, p. 291.